钦定古今图书集成/理学汇编/文学典/第176卷 > 徐师曾文体明辩 > 《题天台陈献肃公行状后》前人
## 钦定古今图书集成/理学汇编/文学典/第176卷 > 徐师曾文体明辩 > 《题天台陈献肃公行状后》前人

濂过濠梁，天台王公完出考亭朱子所撰陈献肃公
良翰行状，征濂题识。朱子之文，古今共尊，何敢赞一
辞？若公事行或有阙遗，亦学者之不可不知也。按《宋
孝宗实录》云：“乾道五年十二月，枢密都承旨张说奏
请置酒延诸侍从，上许之。说退，约客，独兵部侍郎陈
良翰不至，说殊不平。上遣中使赐以上尊珍膳，说因”
附奏：“臣奉旨集客，而良翰不至，是违圣意也。”已而上
命再赐，说复附奏：“良翰迄不肯来。”夜漏将上，忽报中
批陈良翰除谏议大夫。坐客皆愕然。此与唐元宗时
宋璟却王毛仲事正类，非有刚直之操者，孰能与于
斯哉！夫自奸桧主和议，而史浩、汤思退继之，牢不可
破。孝宗恢复之志，虽上通于天，终莫之遂不主和者，
惟张浚、胡铨、张阐、张震及公等数人而已。公平生大
节，此最张著，故朱子特详列之，而舍微说细行，亦纪
事之体当然耳。然而朱子修《通鉴纲目》，璟之事何尝
不载，况孝宗之知人，贤于元宗远甚，亦法所合书，岂
当时勿知耶？抑偶忘耶？《实录》旧藏元之内府，革命后
竟不知所在。状中既不收，修《宋史》者复失于采辑。周
公谨纪孝宗圣政，虽曰具录，又误指为同时从官陈
良祐事。濂恐后人无所考焉，特为补阙，授诸公完使
藏焉。公完字继远，公之七世孙，今出后王氏云。

《魏书邢臧传》：“臧除濮阳太守，寻加安东将军。臧和雅
性厚，有长者之风，为时人所爱敬，为特进甄琛行状，
世称其工。”

《唐国史补》：刘太真为陈少游行状，比之齐桓、晋文，物
议嚣腾。后坐贡院任情，责及前事，乃贬信州刺史。
《宋史李清臣传》：清臣提点京东刑狱，作《韩琦行状》，神
宗读之曰：“良史才也。”召为两朝国史编修官。

《常秩传》：“秩字夷甫，判西京留司御史台，卒赠右谏议大夫。秩平居为学求自得。王回，里中名士也，每见秩
与语，辄欿然自以为不及。欧阳修、胡宿、吕公著、王陶、
沈遘、王安石皆称荐之，翕然名重一时。初，秩隐居，既
不肯仕，世以为必退者也。后安石为相，更法，天下沸
腾，以为不便。秩在闾阎，见所下令，独以为是，一召遂”
起。在朝廷，任谏诤，为侍从，低首抑气，无所建明，闻望
日损，为时讥笑。秩长于《春秋》，至斥孙复所学为不近
人情。著《讲解》数十篇，自谓圣人之道皆在于是。及安
石废《春秋》，遂尽讳其学。其子立，始命为天平军推官。
秩死，使门人赵冲状其行云：“自秩与安石去位，天下
官吏阴变其法，民受涂炭。上下循默，败端内萌，莫觉
莫悟。”秩知其必败，绍圣中，蔡卞荐立为秘书省正字、
诸王府说书、侍讲请用为崇政殿说书，得召对，又请
以为谏官。卞方与章惇比，曾布欲倾之，乘间为哲宗
言立附两人，因暴其行状事，以为诋毁先帝。帝亟下
史院取视，言其不逊，以责惇、卞。惇、卞惧，请贬立，乃黜
监永州酒税。

《范正平传》：纯仁子正平为开封尉，有向氏于其坟造
慈云寺。户部尚书蔡京以向氏后戚，规欲自结，奏拓
四邻田庐。民有诉者，正平按视，以为所拓皆民业，不
可夺。民又挝鼓上诉，京坐罚金二十金，用是蓄恨正
平。及当国，乃言正平矫撰父遗表。又谓李之仪所述
纯仁行状，妄载中使蔡克明传二圣虚伫之意，遂以
正平逮之，仪、克明同诣御史府，正平将行，其弟正思
曰：议行状时，兄方营窀穸之事，参预笔削者正思也，
兄何为哉？”正平曰：“时相意属我，且我居长，我不往，兄
弟俱将不免，不若身任之。”遂就狱，捶楚甚苦，皆欲诬
服，独克明曰：“旧制，凡传圣语，受本于御前，请宝印出，
注籍于内东门。使从其家得《永州传宣圣语》，本有御
宝。又验内东门籍皆同，其遗表八事，诸子以朝廷大
事，防后患，不敢上之，缴申颍昌府印，寄军资库。自颍
昌取至亦实，狱遂解。正平羁管象州，之仪羁管太平
州，正平家属死者十数人，会赦，得归颍昌。

《渑水燕谈录》：天圣中，诏每遇覃霈，朝臣中兄弟俱该
封赠，许列状陈乞，特比常例优加封叙。从玉子融请
也。《周礼》，卿大夫卒，太史于葬前赐谥，祖奠之曰“续诔。”
后世失于申明典礼，故须门生故吏录行状，子孙请
谥。近世遂有既葬而谥号终不及者。

《云麓漫抄》近世行状、墓志、家传，皆出于门生故吏之
手，往往过实，人多喜之，率与正史不合。如近日蜀本
《东都故事》《赵普传》，与正史迥然如两人，正史几可废。
前辈尝以《邵氏闻见录》与《石林避暑燕居》等录，以岁
月参之，皆不合。《汪彦章集》有《题陈文惠公逸事后》云：
“文惠陈公相仁祖，每内批，夜下不过十刻。一日夜分”
有御封至，公不启封，来日袖进曰：“今中宫虚位，张贵
妃有宠，恐奸人附会，请正母仪，非陛下本意。”仁祖首
肯曰：“姑置之。”贵妃即退，册温成皇后也。当时墓碑不
敢书，公之曾孙衮始录以示人。按《李氏长编》辨此事
云：文惠公以景祐四年拜相，宝元元年三月罢。温成
以康定元年十月自御侍选才人，距文惠罢相凡二
年馀，虽当时已被宠幸，不应谀臣便有“正位中宫”之
请。汪所见《衮说》，非是实也。其他往往类此。

《挥麈后录》：先祖从滕章敏幕府逾十年，每语先祖曰：
“公不但仆之交游，实师友焉。”平日代公表启，世多传
诵。今载东坡公文集中者，实先祖之文也。章敏死，先
祖为作行状，东坡公取以为铭诗。其序中易去旧语，
裁十数字而已。章敏初名甫，字元发。元祐初，以避高
鲁王讳，以字为名。

《能改斋漫录》：“自唐以来，未为墓志铭，必先有行状。盖
南朝以来已有之。”按，梁江淹为宋《建平王太妃周氏
行状》，任昉、裴野皆有行状。

《吹剑录》：女以行称者，《既醉诗》云：“釐以士女。”注云：“女有
士行也。”《汉列女传》搜次材行，《晋烈女传》载循六行，班
姬《女史箴》有《妇行篇》。然古今志妇人者，止曰碑曰志，
未尝称行状。近有乡人志其母曰行状，不知何据。
《见闻录》：余尝见阁臣马公自强行状，其子怡与慥所
撰，有识遗数事，其一云：“翰林官非四品者，卒用黄。”盖
先公为侍读时，用青盖而已。近见数年以来，翰林诸
公皆用黄盖，即郡县亦以此拨送，甚则有用银瓜者
矣。其究礼者，以青盖覆身，以黄盖居前，俗谚又谓之
“青黄不接”云。

《偃曝谈馀》：王荆公为《谢绛行状》，其文云：“其所尝言甚
众，不可悉数。及知制诰，自以其近臣，上一有所不闻，
其责今在我，愈慷慨，欲以论谏为己事。故其葬也，庐
陵欧阳公铭其墓，尤叹其不寿用，不极其材云：乃知
古人铭状，各有所重，非若今人以状谒铭也。”其后又
云：“先人与公皆祥符八年进士，而公子景初等以历官行事来，曰：“愿有述也。”将献之太史，则《行状》又若备
国史采择而作也。姑记之于此，以俟知古者。

《潜确类书》：“摹其德行曰状。